b'\n_START_ARTICLE_\nNoaptea de cristal\n_START_PARAGRAPH_\nNoaptea de cristal sau Noaptea sticlei sparte (\xc3\xaen german\xc4\x83 Kristallnacht, Reichskristallnacht, Reichspogromnacht sau \xc8\x99i Novemberpogromnacht) desemneaz\xc4\x83 pogromul \xc3\xaempotriva evreilor din Germania nazist\xc4\x83 inclusiv Austria (care la acea dat\xc4\x83 era \xc3\xaenglobat\xc4\x83 \xc3\xaen Reich) de la 9\xe2\x80\x9313 noiembrie 1938._NEWLINE_Denumirea Reichskristallnacht s-a r\xc4\x83sp\xc3\xa2ndit mult, chiar \xc8\x99i \xc3\xaen afara Germaniei \xc8\x99i Austriei. Totu\xc8\x99i, sensul originar al acestei denumiri, conota\xc8\x9biile ei din prezent - care difer\xc4\x83 foarte mult de cele ini\xc8\x9biale - precum \xc8\x99i numeroasele alte denumiri ale acelor evenimente fac ca \xc3\xaen ultima vreme \xc3\xaen Germania s\xc4\x83 se prefere oficial o alt\xc4\x83 denumire, \xc8\x99i anume \xe2\x80\x9eNovemberpogromnacht\xe2\x80\x9d, Noaptea pogromului din noiembrie.\n_START_SECTION_\nEvenimentele\n_START_PARAGRAPH_\n\xc3\x8entre 9 \xc8\x99i 13 noiembrie 1938 \xc3\xaen numeroase ora\xc8\x99e \xc8\x99i sate germane \xc8\x99i austriece au fost devastate casele evreilor \xc8\x99i circa 8.000 de magazine evreie\xc8\x99ti. At\xc3\xa2t civili, c\xc3\xa2t \xc8\x99i trupele SA (Sturmabteilung) \xc8\x99i SS (Schutzstaffel) au distrus cl\xc4\x83diri cu barosul, l\xc4\x83s\xc3\xa2nd str\xc4\x83zile acoperite cu cioburi de sticl\xc4\x83 de la geamurile sparte \xe2\x80\x94 originea numelui \xe2\x80\x9eNoaptea sticlei sparte\xe2\x80\x9d. \xc3\x8en aceast\xc4\x83 perioad\xc4\x83 \xc3\xaen Germania \xc8\x99i Austria au fost omor\xc3\xa2\xc8\x9bi \xc3\xaen b\xc4\x83taie circa 400 de evrei; aproximativ 30.000 de evrei au fost du\xc8\x99i \xc3\xaen lag\xc4\x83re de concentrare, iar 1.668 de sinagogi, deci aproape toate sinagogile au fost devastate, 267 din ele fiind chiar incendiate._NEWLINE_Toate aceste crime au fost \xc3\xaenf\xc4\x83ptuite la comanda statului nazist de la acea vreme, \xc3\xaen cadrul politicii sale na\xc8\x9bionaliste, rasiste \xc8\x99i antisemite.'